Covid-19-gevalle styg weer in Europa(Argieffoto: pixabay) Die getal nuwe Covid-19-gevalle het weer in Europa begin toeneem ná ses weke se afname in gevalle, het die Wêreldgesondheidsorganisasie Donderdag gesê. “Nuwe gevalle van Covid-19 in Europa het verlede week met nege persent gestyg tot net meer as 1 miljoen,” het Hans Kluge, streekdirekteur vir die WGO in Europa, tydens ŉ perskonferensie gesê. “Dit bring ŉ einde aan ŉ belowende ses weke lange afname in nuwe gevalle. Meer as die helfte van ons streek beleef ŉ toename in gevalle.” Kluge het gesê daar is ŉ oplewing in sentraal- en oos-Europa. “Nuwe gevalle neem ook toe in verskeie westelike Europese lande waar die koers reeds hoog is.” Volgens hom moet die entstofportefeulje uitgebrei word. WGO se Europese streek sluit 53 lande in en entstofprogramme het reeds in 45 van dié lande begin. Volgens ŉ AFP-opname, gebaseer op amptelike getalle, het 2,6% van die Europese Unie se bevolking reeds twee dosisse Covid-19-entstof ontvang. Minstens 5,4% het reeds een inenting ontvang.